b"\n_START_ARTICLE_\nCodi penal\n_START_PARAGRAPH_\nUn codi penal \xc3\xa9s una font de dret formada per un conjunt unitari i sistematitzat de les normes jur\xc3\xaddiques punitives d'un estat, \xc3\xa9s a dir, un compendi ordenat de la legislaci\xc3\xb3 aplicable en mat\xc3\xa8ria penal, que busca l'eliminaci\xc3\xb3 de redund\xc3\xa0ncies, l'abs\xc3\xa8ncia de llacunes i la universalitat: \xc3\xa9s a dir, que no existeixin normes penals vigents fora del compendi. Els codis penals, en cert sentit, busquen plasmar el ius puniendi de l'estat en un \xc3\xbanica obra.\n_START_SECTION_\nCodificaci\xc3\xb3 penal\n_START_PARAGRAPH_\nEl primer codi penal que va recollir els requisits que, a partir de la Il\xc2\xb7lustraci\xc3\xb3, van ser establint-se sobre la forma d'un cos legislatiu modern, fou el Codi Penal franc\xc3\xa8s, de l'\xc3\xa8poca napole\xc3\xb2nica (per aix\xc3\xb2 tamb\xc3\xa9 \xc3\xa9s denominat codi penal napole\xc3\xb2nic), promulgat amb la finalitat de donar coher\xc3\xa8ncia a un sistema jur\xc3\xaddic gaireb\xc3\xa9 indesxifrable per la multitud de normes disperses que existien. La idea jur\xc3\xaddica de l'exist\xc3\xa8ncia de codis \xc3\xa9s t\xc3\xadpicament burgesa i liberal, at\xc3\xa8s que afavoreix els intercanvis comercials i la seguretat jur\xc3\xaddica. A m\xc3\xa9s, en el cas del codi penal, permet als ciutadans un major coneixement dels delictes, i no ser enjudiciats per actes delictius que podien descon\xc3\xa8ixer. M\xc3\xa9s endavant la codificaci\xc3\xb3 penal es va anar estenent per Europa (sobretot pels pa\xc3\xafsos de dret continental) i per tots els territoris sota els quals aquests estats europeus tenien influ\xc3\xa8ncia."